Blind banket opp døv

(VG Nett) En blind mann fikk ikke svar på hvor mye klokken var av en døv mann. Det endte i slagsmål.

Rima Iraki

9. april 2006

Artikkelen er over 14 år gammel

Etter å ha drukket litt alkohol ringte den blinde mannen på hos den døve naboen for å spørre om klokken, skriver Aftonbladet.

Da han ikke fikk noe svar tilbake, begynte den blinde å gestikulere for å få mannen til å forstå hva han var ute etter. Den døve forsto endelig hva naboen ville, og strakk ut armen for at mannen selv skulle få se hvor mye klokken var.

Av naturlige årsaker, kunne den blinde mannen dessverre ikke se hva klokken viste, og ble derfor irritert og provosert over at mannen ikke kunne gi ham et svar på det enkle spørsmålet han hadde stilt. Deretter gikk den blinde mannen løs på den døve naboen, og slåsskampen mellom de to 60-åringene fra Arlöv utenfor Malmö i Sverige var i gang.

- Den blinde mannen tok tak rundt den døves nakke og slengte ham ned på gulvet. Begge falt og forsatte slagsmålet, forteller politibetjent Mikael Holmström til svensk presse.

Etter at den døve mannen endelig klarte å komme seg løs, kastet han den blinde mannen ut av leiligheten sin. Dagen etter anmeldte han saken til politiet. Det var ingen vitner til hendelsen.

Publisert: 09.04.06 kl. 15:50

Mer om Utrolige historier Sverige